Πανετόνε
Με αυτό το φουσκωτό και γλυκό ψωμί γιορτάζουν οι Ιταλοί τα Χριστούγεννα. Η παρασκευή του πανετόνε ξεκίνησε στο Μιλάνο, γι’ αυτό και αποτελεί σύμβολο της πόλης.
1 φακελάκι ξερή μαγιά ή 16 γρ. νωπή, 150 γρ. νερό, χλιαρό, 120 γρ. βούτυρο αγελάδος, λιωμένο + λίγο ακόμη για άλειμμα, 1 κουτ. γλυκού αλάτι, 100 γρ. ζάχαρη, 2 αυγά μεσαίου μεγέθους, ελαφρώς χτυπημένα, 4 κρόκοι αυγών μεσαίου μεγέθους, ελαφρώς χτυπημένοι, 700 γρ. αλεύρι σκληρό ή για τσουρέκι + λίγο για πασπάλισμα, 100 γρ. σταφίδες της αρεσκείας μας, 100 γρ. φρουί γλασέ, ψιλοκομμένα (προτιμήστε από μαγαζιά με ξηρούς καρπούς, που έχουν μεγαλύτερη ποικιλία, και όχι από το σούπερ μάρκετ), 1 σφηνάκι μπράντι
Για το panettone, σε ένα μπολάκι διαλύουμε τη μαγιά στο χλιαρό νερό. Σε ένα μεγάλο μπολ ανακατεύουμε το λιωμένο βούτυρο με το αλάτι, τη ζάχαρη, τα αυγά και τους επιπλέον κρόκους. Προσθέτουμε τη διαλυμένη μαγιά, τα 3/4 περίπου από το αλεύρι, το μπράντι και ανακατεύουμε τα υλικά με τα χέρια. Αλευρώνουμε μια επιφάνεια εργασίας και μεταφέρουμε εκεί τη ζύμη, για να τη ζυμώσουμε πιο εύκολα. Σταματάμε μόλις σχηματιστεί μια ζύμη μαλακιά και λεία. Η διαδικασία αυτή μπορεί να γίνει και στο μίξερ με το γάντζο για ζύμωμα. Προσθέτουμε τις σταφίδες και τα φρουί γλασέ και ξαναζυμώνουμε ώστε να σκορπίσουν μέσα στη ζύμη. Αλείφουμε ένα μπολ με λιωμένο βούτυρο και βάζουμε μέσα τη ζύμη. Τη σκεπάζουμε με μια πετσέτα και την αφήνουμε σε ζεστό μέρος να φουσκώσει και να διπλασιαστεί σε όγκο (ο χρόνος εξαρτάται από τη θερμοκρασία δωματίου, ωστόσο υπολογίζουμε το λιγότερο 2 ώρες).Αλείφουμε μια στρογγυλή και ψηλή φόρμα με λιωμένο βούτυρο. Ζυμώνουμε ξανά τη ζύμη για λίγο και τη βάζουμε στη φόρμα. Αλείφουμε την επιφάνειά της με λιωμένο βούτυρο, τη σκεπάζουμε με μια πετσέτα και αφήνουμε πάλι να φουσκώσει και να διπλασιαστεί σε όγκο, για άλλες περίπου 2 ώρες.Προθερμαίνουμε το φούρνο στους 200° C. Χαράσσουμε με κοφτερό μαχαίρι ένα σταυρό στην επιφάνεια του πανετόνε και το βάζουμε στο φούρνο. Ψήνουμε στους 200° C για 8 λεπτά.Επειτα χαμηλώνουμε τη θερμοκρασία στους 160° C και συνεχίζουμε το ψήσιμο για άλλη 1 ώρα. Βγάζουμε τη φόρμα από το φούρνο και αφήνουμε το πανετόνε να κρυώσει, πριν το ξεφορμάρουμε.Πασπαλίζουμε με άχνη ζάχαρη και σερβίρουμε κόβοντας μακρόστενα, τριγωνικά κομμάτια, όπως κάνουμε στις τούρτες.
Αλεύρι (ζύμες),Ξερά φρούτα,Χριστούγεννα